CELEX: 32021D0219(01)
Language: sk
Date: 2020-11-25 00:00:00
Title: Rozhodnutie o stálych komorách 2021/C 59/07

19.2.2021   
               
               
                  SK
               
               
                  Úradný vestník Európskej únie
               
               
                  C 59/8
               
            
         Rozhodnutie o stálych komorách
         (2021/C 59/07)
         KOLÉGIUM EURÓPSKEJ PROKURATÚRY (EPPO),
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (ďalej len „nariadenie o EPPO“) (1), a najmä na jeho článok 10 ods. 1,
         so zreteľom na vnútorný rokovací poriadok Európskej prokuratúry (2), ktorý prijalo kolégium Európskej prokuratúry 12. októbra 2020, a najmä na jeho články 15 a 16,
         keďže:
         
                     (1)
                  
                  
                     Európska prokuratúra by mala zriadiť stále komory na sledovanie a riadenie vyšetrovaní a trestných stíhaní vedených Európskou prokuratúrou a na zabezpečenie koordinácie vyšetrovaní a trestných stíhaní v cezhraničných veciach a vykonávania rozhodnutí prijatých kolégiom.
                  
               
                     (2)
                  
                  
                     V rokovacom poriadku Európskej prokuratúry sa vyžaduje, aby kolégium prijalo rozhodnutie o stanovení počtu, zložení a rozdelení právomocí medzi stále komory, ako aj podrobné pravidlá organizácie ich zasadnutí.
                  
               
                     (3)
                  
                  
                     Okrem toho je potrebné prijať podrobné pravidlá na vykonávanie zásad prideľovania vecí stálym komorám stanovených v nariadení o Európskej prokuratúre a vo vnútornom rokovacom poriadku. Tieto pravidlá by mali vychádzať zo zásad náhodného prideľovania vecí a rovnomerného rozloženia pracovného zaťaženia medzi stále komory.
                  
               
                     (4)
                  
                  
                     Vzhľadom na potrebu zohľadniť vývoj uplatňovania tohto rozhodnutia v praxi po začatí činnosti Európskej prokuratúry by kolégium malo pozorne sledovať jeho plnenie a hodnotiť jeho účinky s cieľom vykonať v budúcnosti prípadné zmeny.
                  
               PRIJALO TENTO VNÚTORNÝ ROKOVACÍ PORIADOK:
         
            Článok 1
            Predmet úpravy a rozsah pôsobnosti
            Týmto rozhodnutím sa vykonáva článok 15 vnútorného rokovacieho poriadku. Zriaďujú sa stále komory Európskej prokuratúry, určuje ich počet a stanovujú pravidlá rozdelenia právomocí medzi komory a spôsob prideľovania vecí.
         
         
            Článok 2
            Zriadenie stálych komôr
            
               1.   Zriaďuje sa pätnásť stálych komôr. Stále komory sú označené po sebe idúcimi číslami od 1 do 15.
            
            
               2.   Podľa článku 16 ods. 3 vnútorného rokovacieho poriadku je každý európsky prokurátor pridelený ako stály člen jednej, dvoch alebo troch stálych komôr. Pri pridelení do jednej alebo viacerých stálych komôr sa zohľadní odhadované pracovné zaťaženie príslušného európskeho prokurátora a pridelenie sa určuje na základe:
               
                           a)
                        
                        
                           počtu vecí pod jeho dozorom a súvisiacich úloh, ako sa stanovuje v článku 12 ods. 1 nariadenia o Európskej prokuratúre. Pri počiatočnom pridelení sa uvedie odhadovaný počet vecí v prvom roku fungovania Európskej prokuratúry;
                        
                     
                           b)
                        
                        
                           počtu európskych delegovaných prokurátorov, ktorých európsky prokurátor koordinuje podľa článku 34 vnútorného rokovacieho poriadku;
                        
                     
                           c)
                        
                        
                           iných konkrétnych úloh, ktoré sa pod jeho vedením vykonávajú a ktorými bol európsky prokurátor poverený v súlade s nariadením o Európskej prokuratúre alebo vnútorným rokovacím poriadkom.
                        
                     
            
               3.   Okrem toho sa pri pridelení zástupcov hlavného európskeho prokurátora do viac ako jednej stálej komory ďalej zohľadní pracovné zaťaženie vyplývajúce z ich povinností podľa článku 11 ods. 2 a 3 nariadenia o Európskej prokuratúre.
            
            
               4.   Hlavný európsky prokurátor a každý zástupca hlavného európskeho prokurátora predsedajú tým stálym komorám, ktorých sú stálymi členmi.
            
         
         
            Článok 3
            Zasadnutia stálych komôr
            
               1.   Každá stála komora v zásade organizuje aspoň dve zasadnutia za kalendárny mesiac. Predseda stálej komory stanoví dátum týchto zasadnutí aspoň 15 dní vopred.
            
            
               2.   Predseda stálej komory môže v prípade potreby zvolať ďalšie zasadnutia. Ďalšie zasadnutia sa zvolávajú aspoň päť pracovných dní vopred. V naliehavých prípadoch sa zasadnutia môžu zvolať hneď, ako sú k dispozícii stáli členovia a príslušný dozorujúci európsky prokurátor, avšak najneskôr do troch dní.
            
            
               3.   S výnimkou naliehavých prípadov a po konzultácii s hlavným európskym prokurátorom sa zasadnutia stálych komôr neuskutočňujú v tom istom čase ako zasadnutia kolégia. Dátum zasadnutia, ktoré bolo zvolané na ten istý čas ako zasadnutie kolégia, zmení predseda stálej komory.
            
            
               4.   Pri stanovení dátumov zasadnutí stálej komory predseda zabezpečuje koordináciu so stálymi členmi tejto komory, príslušnými európskymi prokurátormi vykonávajúcimi dozor a zamestnancami ústredia uvedeného v článku 7.
            
         
         
            Článok 4
            Prideľovanie vecí stálym komorám
            Prideľovanie vecí stálym komorám v prípadoch stanovených v článku 32 ods. 5, článku 41 ods. 3, článku 42 ods. 1, článku 47 ods. 2, článku 50 ods. 2 druhom pododseku, článku 51 ods. 3 a článku 59 ods. 4 vnútorného rokovacieho poriadku je v súlade s týmito pravidlami:
            
                        a)
                     
                     
                        V systéme správy vecí Európskej prokuratúry je vec po svojom začatí náhodne pridelená jednej stálej komore.
                     
                  
                        b)
                     
                     
                        Aby mohol hlavný európsky prokurátor zvážiť prijatie opatrení podľa článku 19 ods. 3 vnútorného rokovacieho poriadku, je informovaný, keď počet vecí pridelených určitej stálej komore je o 10 % vyšší ako priemerný počet vecí pridelených každej stálej komore.
                     
                  
         
            Článok 5
            Dočasné pozastavenie prideľovania nových vecí
            Na účely zabezpečenia účinného fungovania Európskej prokuratúry a rovnomerného rozdelenia pracovného zaťaženia medzi stále komory môže hlavný európsky prokurátor v súlade s článkom 19 ods. 3 vnútorného rokovacieho poriadku na určité obdobie pozastaviť prideľovanie nových vecí jednej alebo viacerým stálym komorám.
         
         
            Článok 6
            Zmeny pridelenia vecí
            Na účely článku 32 ods. 5 vnútorného rokovacieho poriadku platí, že ak sa hlavný európsky prokurátor rozhodne zveriť dozor nad vecou európskemu prokurátorovi z iného členského štátu, než je štát, v ktorom má sídlo európsky delegovaný prokurátor, a tento európsky prokurátor je stálym členom stálej komory zodpovednej za sledovanie, vec sa bezodkladne pridelí inej stálej komore.
         
         
            Článok 7
            Podpora stálych komôr
            
               1.   Na podporu činnosti stálych komôr podľa nariadenia o Európskej prokuratúre sa vyčlenia primerané personálne zdroje zo zamestnancov Európskej prokuratúry.
            
            
               2.   Pridelení zamestnanci sú nápomocní predsedovi stálej komory okrem iného pri organizovaní programu, príprave zápisníc zo zasadnutí, vypracúvaní dokumentov týkajúcich sa zasadnutí a zaznamenávaní rozhodnutí prijatých stálou komorou v systéme správy vecí.
            
            
               3.   V závislosti od dostupnosti personálnych zdrojov sú zamestnanci prideľovaní tak, aby bola zabezpečená stabilita a kontinuita podpory poskytovanej poverenej stálej komore.
            
         
         
            Článok 8
            Účasť osôb, ktoré nie sú členmi kolégia, na zasadnutiach stálej komory
            
               1.   Okrem osôb uvedených v článku 10 ods. 9 nariadenia o Európskej prokuratúre môže predseda stálej komory po konzultácii so stálymi členmi a príslušným dozorujúcim európskym prokurátorom pozvať ktoréhokoľvek člena ústredia, európskeho delegovaného prokurátora alebo zamestnanca Európskej prokuratúry, aby sa zúčastnil na zasadnutí stálej komory v súvislosti s konkrétnymi bodmi programu, ak je to potrebné na to, aby sa stálej komore umožnilo prijímať rozhodnutia.
            
            
               2.   Na ten istý účel môže vo výnimočných situáciách, keď to nie je v rozpore s uplatniteľnými ustanoveniami práva Únie alebo vnútroštátneho práva, predseda stálej komory po konzultácii so stálymi členmi, príslušným dozorujúcim európskym prokurátorom a v prípade potreby konajúcim európskym delegovaným prokurátorom pozvať na zasadnutie stálej komory akúkoľvek inú osobu.
            
            
               3.   Osoby pozvané v súlade s odsekmi 1 a 2 nemôžu byť za žiadnych okolností prítomné v momente, keď sa prejednáva rozhodnutie stálej komory.
            
            
               4.   Administratívne náklady plynúce z pozvaní podľa tohto článku sa hradia z rozpočtu Európskej prokuratúry. V prípade, že z pozvania vyplývajú náklady, je o pozvaniach informovaný správny riaditeľ.
            
         
         
            Článok 9
            Hodnotenie
            Kolégium posúdi vplyv tohto rozhodnutia na efektívnosť práce Európskej prokuratúry šesť mesiacov po dátume stanovenom v súlade s článkom 120 ods. 2 nariadenia o Európskej prokuratúre.
         
         
            Článok 10
            Nadobudnutie účinnosti
            Toto rozhodnutie nadobúda platnosť dňom jeho prijatia kolégiom.
         
         
            V Luxemburgu 25. novembra 2020
            
               
                  Za kolégium
               
               Laura Codruța KÖVESI
               
                  hlavná európska prokurátorka
               
            
         
         
            (1)  Ú. v. EÚ L 283, 31.10.2017, s. 1.
         
            (2)  Ú. v. ES C 22, 21.1.2021, s. 3.